《洞庭春色 送华吏部凰超公入华孝子祠》
明代·钱肃润

我过堂前，一翁危坐，凛若明神。看头颅如雪，居然总角；

丰容柔娈，未琢天真。俄报一翁堂下至，俨肃肃，峨冠博带身。

群相羡，是先朝故老，当代完人。

溯源厥惟曰孝，孝子后更有忠臣。叹发肤顶踵，皆君之赐：全归全受，且慰吾亲。

国破君亡何所有？留一发，聊将挽万钧。那知后日，祠坛配祀，俎豆莘莘。

作者简介：明末清初江苏无锡人，字础日。明诸生。幼从学于邹期相，授以静坐法，颇有得。明亡，隐居不出。被笞折胫，自号跛足。有《尚书体要》、《道南正学编》、《十峰草堂集》。卒年八十八。